kardosdrur/scandi-wiki huggingface dataset:
Margaret Mahler

Margaret Schönberger Mahler (født 10. maj 1897 i Sopron, død 2. oktober 1985 i New York) var en ungarsk-amerikansk børnepsykiater og psykoanalytiker.

Margaret Schönberger blev født den 10. maj 1897 i en jødisk familie i Sopron, en lille by i det vestlige Ungarn. Margaret Mahler afsluttede sin medicinske uddannelse ved forskellige europæiske universiteter, efter at hun i 1919 havde forladt Ungarn som følge af de politiske omvæltninger i landet og spændinger mod jøder. I 1926-33 gennemgik hun en psykoanalytisk uddannelse i Wien, og i 1938 emigrerede hun til USA, hvor hun boede til sin død i 1985.

1940'erne til 1950'erne 
Det autistiske og symbiotiske syndrom

Margaret Mahlers arbejde i 1940'erne og 1950'erne var helliget børnepsykoser. Hun fokuserede på det psykotiske barns manglende evne til at danne stabile objektrelationer og beskrev to grundtyper, det autistiske og det symbiotiske syndrom. Det autistiske syndrom er kendetegnet ved, at barnet ikke skelner mellem ting og personer og derfor virker følelsesmæssigt uengageret over for menneskelig kontakt. Det symbiotiske syndrom, der er mindre alvorligt, skyldes, at barnets identitet flyder sammen med moderens, hvilket hindrer det i at opbygge et realistisk billede af sig selv.

1960'erne til 1970'erne 
Det normale barns udvikling

I 1960'erne og 1970'erne anvendte Margaret Mahler disse erfaringer som baggrund for udforskningen af det normale barns udvikling. Gennem omfattende observationer af vuggestuebørn og samspillet med deres mødre opstillede hun en almen udviklingsmodel, der udgøres af den normale autistiske fase (0-1 måned), den normale symbiotiske fase (1-5 måneder) og separation-individuationsfasen (5-30 måneder). I denne sidste fase overskæres barnets psykiske navlestreng til moderen, som det især kan iagttages i den såkaldte gentilnærmelseskrise (20-24 måneder), hvor barnet i forsøget på at fastholde sin infantile almagtsfølelse gennemlever en konflikt mellem at manifestere sin uafhængighed af moderen og glide tilbage i symbiosen med hende. Disse teorier har Margaret Mahler fremstillet i hovedværket The Psychological Birth of the Human Infant, 1975 (da. Barnets psykiske fødsel, 1988, skrevet i samarbejde med Fred Pine og Anni Bergman).

Objektrelationsteori 
Sammen med René Spitz, Erik H. Erikson og Bruno Bettelheim har Margaret Mahler skabt grundlaget for efterkrigstidens psykoanalytiske børnepsykologi i USA, og hun har samtidig udmærket sig gennem sin brobygning til den britiske objektrelationsteori repræsenteret af bl.a. Melanie Klein og Donald Winnicott.

Kilder 
Artikel på den Store Danske

Personer fra Ungarn
Psykologer fra USA
Verdensmesterskab i roning

Verdensmesterskaberne i roning afholdes af det internationale roforbund FISA og afholdes hvert år i slutningen af august og begyndelsen af september.

Verdensmesterskaberne i roning strækker sig typisk over ni dage, hvor de indledende løb påbegyndes lørdag og A- og B-finalerne afvikles lørdag og søndag ugen efter.

I løbet af ugen afvikles ud over de indledende løb, også opsamlingsløb samt kvartfinaler, semifinaler og "små" finaler (C,D,E etc.). Antallet af løb afhænger af antallet af tilmeldte nationer i hver enkelt bådtype.

Der afholdes VM i 22 bådtyper og den roede distance er altid 2000 meter.

I OL-år afholdes der kun VM for de 8 ikke-olympiske bådtyper, mens de 14 olympiske har OL som årets mål.

Danmark ved verdensmesterskaberne 

Danmark har tradition for at gøre det godt ved VM i roning, hvor det i tidens løb er blevet til en lang række medaljer.

Liste over VM i roning

Referencer 

Roning
Roning
The Blind Man

The Blind Man var et dadaistisk kunsttidsskrift udgivet af dadaisterne i New York i 1917. 

Henri-Pierre Roche, Beatrice Wood, Marcel Duchamp, Walter Arensberg, Mina Loy, Francis Picabia og Gabrielle Buffet-Picabia var blandt de involverede i magasinet, der kun udkom med to udgaver.

Tidsskriftets andet og sidste nummer er kendt for gruppens reaktion på afvisningen af Duchamps Fountain ("Fontæne", en readymade i form at et urinal)  på en udstilling af Society of Independent Artists, hvis formål ellers var at arrangere åbne udstillinger. I nummeret blev vist Stieglitz' fotografi af urinalet.

Eksterne henvisninger
Digital skanning af The Blind Man, vol. 2.
Essay  om dada-udgivelser

Tidsskrifter fra USA
Kunst fra USA
New York
1917
Big Pun

Christopher Lee Rios (født 10. november 1971, død 7. februar 2000), bedre kendt under sit kunstnernavn Big Pun (forkortelse for Big Punisher) var en amerikansk rapper. Han fik sit gennembrud i slutningen af 1990'erne, hvor han medvirkede på albums af Fat Joe og The Beatnuts, inden han fik en kontrakt som solokunster på Loud Records.
Han døde i 2000 i en alder af 28 år pga. et hjerteanfald.

Eksterne henvisninger 
 
 

Rappere fra USA
The Berzerker

The Berzerker er et australsk hardcore/dødsmetal band, som blev dannet i Melbourne i Australien, og skabt i 1995. Musikken indebærer elementer fra deathmetal, speed metal, thrash metal. Medlemmet Luke Kenny har forklaret, at bandets genre er industrial dødsmetal. Bandet bærer masker som monstrer i musikvideoen til No One Wins.

Tour Medlemmer 

 Luke Kenny – Vokaler
 Todd Hansen – Trommer
 Damien Palmer – Bas
 Ed Lacey – Guitar
 Martin Bermheden – Guitar
 Tim Alridge – Guitar

I studiet
Luke Kenny – Vokaler
Jason V - Guitar/Bas
Sam Bean - Guitar/Bas
Ed Lacey - Guitar/Bas
Toby (Sam) - Supplerende Vokaler
Adrian - Guitar/Bass
Matt Wilcock - Guitar

Tidligere medlemmer

 Sam Bean - Bas
 David Gray - Trommer
 Matt Wilcock - Guitar
 Gary Thomas - Trommer
 Filip Rutherfurd - Trommer

Dødsmetalgrupper
Musikgrupper fra Australien
Metalgrupper fra Australien
Musikgrupper fra 1995
Luke Kenny

Luke Kenny (født 14. juni 1974) er en vokalist i bandet, The Berzerker. Han er kendt for sine dybe og hurtige vokaler. Dog fortæller han i Interview, at han kan synge alt, og har valgt dødsmetal, da emnet om død, seriemordere og monstrer interessere ham.

Musiksmag: Slayer, Decide, Morbid Angel

Eksterne henvisninger 
 

Musikere fra Indien
Skuespillere fra Indien
Amerikakaj

Amerikakaj er en ca. 700 meter lang vej på Østerbro langs Søndre Frihavns vestre bassin, parallel med Dampfærgevej. I den sydlige ende mødes Amerikakaj med Indiakaj og Kalkbrænderihavnsgade. Amerikakaj er brostensbelagt og spærret for biltrafik. Mod nord ender vejen i DFDS’ store passagerterminal, hvor Oslobådene ”M/S Crown Seaways” og ”M/S Pearl Seaways” lægger til.

Historie 
Amerikakaj fik sit nuværende navn i 1965 efter den kaj i Frihavnen, hvor bådene til Amerika lagde til. Herfra sejlede mange af de store skibe, der sejlede på rutefart til og fra Amerika. Før 1965 hed den Vestkaj.

Frihavnen blev anlagt 1891-94. En frihavn er et afspærret havneområde med kajer, pakhuse og plads til industri, der betragtes som "neutralt" og liggende uden for et lands toldgrænser. Varer kan derfor indføres, oplægges, forarbejdes og genudføres uden toldmæssige konsekvenser.
Der var flere forskellige mindre havne i Svanemøllebugten inden Frihavnen blev anlagt. Idéen om en frihavn kom fra frygten for anlæggelsen af Kielerkanalen. I København frygtede bystyret at al den profitable handel og transport mellem Østersøen og verdenshavet herefter ville snige sig udenom Københavns havn.

På Amerikakaj ligger endnu flere af de gamle pakhuse, hvoraf nogle er restaureret og indrettet til nye formål, bl.a. er der en teaterscene for småbørn (Teatret på Hjul i nr. 10) og en restaurant M/S Amerika, der dog formelt set har adresse på Dampfærgevej 8.
Pakhus nr. 12 er udsmykket med sandstensrelieffer, bl.a. af en kvinde, der sidder og spinder. Det er et synligt minde om den textil- og uldindustri, der engang lå på stedet. 
Andre steder på kajen er de oprindelige pakhuse revet ned og erstattet med moderne, eksklusive boliger.

I 1950'erne – hvor Østerbros indbyggertal var højst – finder man på Vestkajen – som den som omtalt hed dengang – registreret adskillige grosserer og manufakturhuset, American Tobacco Company, manufakturhandleren Bulldog, korsetfabrikken ”Lastic”, m.fl.

Langs kajen lå i en periode et par fine sejlskibe af træ.

12. februar 2017 sank en husbåd af ukendte årsager, mens den lå ved kajen. Husbåden havde ligget der i en årrække, er 17-18 meter lang med tre dæk og delvist bygget i cement. Efter at den sank, blev der sendt dykkere i vandet, der dog kunne konstatere, at der ikke havde været nogen om bord. Husbåden blev efterfølgende fisket op af en flydekran 17. februar og sejlet ud til Nordhavnen.

Emigrationsmonument

På kajen ved Dampfærgevej 24B står et monument, der markerer, at de danske mormoner som nogle af de første danske begyndte udvandringen til USA i 1852. Det er udformet som en kvindeskulptur, "Kristina", til minde om de udrejsende danskere. Hun var en ung pige fra Vendsyssel, der i 1866 emigrerede til Utah med sine forældre, og var én blandt de ca. 17.000 danske mormoner, der udvandrede til Amerika. Figuren er lavet af billedhuggeren Dennis Smith (f. 1942), der har udført et symbolsk portræt af sin oldemor, Kristina Beck Petersen (ca. 1850-1941). Rundt omkring skulpturen er der indlagt navne på andre udvandrere i brostensbelægningen.

Referencer

Eksterne henvisninger 

Kajer
Gader på Østerbro
BDO International

BDO International (også kaldet BDO Global) er et verdensomspændende netværk af revisionsvirksomheder.

Netværket blev etableret i 1963 og koordineres af BDO Global Coordination B.V., der har sit hovedsæde i Bruxelles. Navnet, der blev taget i brug i 1973, er et akronym for Binder Dijker Otte & Co.

Pr. september 2009 bestod BDO International af 100 medlemsvirksomheder med i alt 1.138 kontorer og 46.035 ansatte. Medio 2020 har BDO International mere end 90.000 medarbejdere i 165 lande.

Eksterne henvisninger 

 BDO Internationals hjemmeside
 BDO's danske hjemmeside

Etableret i 1963
Finansielle servicevirksomheder fra Belgien
Revisionsfirmaer
Australiensvej

Australiensvej er en ca. 250 meter lang vej på Ydre Østerbro, København, hvor den forbinder Lyngbyvej med Sankt Kjelds Gade, sådan at den ender i boligkomplekset "Solgaarden". Vejen løber parallelt med Jagtvej.

Gadens historie 
Navnet Australiensvej er usædvanligt for kvarteret, hvor gaderne ellers fortrinsvis har navne efter små, danske øer, såsom Samsø, Ourø, Manø, Vejrø, osv. Australien falder både størrelses- og kontinentmæssigt udenfor denne stime af øer. Navnet skyldes imidlertid simpelthen at en lokal grundejer og bygherre – murermester P. S. Hummelgaard – havde været i Australien. Gaden blev navngivet i 1898. Indtil 1929 omtales den som Australievej og Australie Allé.

Byudviklingen på Østerbro begyndte i 1880'erne og store dele var udbygget før 1. Verdenskrig i 1914. Bydelen er dermed senere end andre bydele, fx Nørrebro og Vesterbro, der er fra 1870'erne og 1880'erne. Det betød, at byggeriet blev opført i en bedre kvalitet og med større gadebredder og mere luft mellem husene, fordi man i 1889 strammede bygningslovgivningen.

I dag er der udelukkende beboelse og kontorer på Australiensvej og ingen butikker. Det er en ret stille vej. Hvor den krydser Samsøgade/Bryggervangen er der en lille rundkørsel, hvor der er plantet påskeliljer.

Omkring århundredeskiftet lå der bl.a. en barber i nr. 1 og en urtekræmmer i nr. 8. I 1950'erne – hvor indbyggertallet på Østerbro var størst – lå der bl.a. en skotøjshandler (i nr. 1), en frisørsalon Henna (i nr. 3), fabrikken Fiducia (i 7-15), flere massøser (bl.a. i nr. 19), Københavns Skipperforening (29-33), en kakkelovnsrenser (nr. 6, kælderen), en frisørsalon Wella (i nr. 20), et mejeri (nr. 22) og Østerbros Flødedepot (også 22).

I 1970'erne blev en ny kopi af guldhornene udført af sølvsmed Folmer Dalum i hans nu nedlagte værksted på Australiensvej. Arbejdet tog ham syv år.

Nævneværdige bygninger i gaden 

Nr. 6-12 og 18-22 tilhørte tidligere Galle & Jessen.

Den mest dominerende bebyggelse på Australiensvej ligger i nr. 21, 23, 25 og 27, markeret med romertal ”ANNO DOM MCMXXX” (1930). Facaden er her trukket lidt tilbage fra de øvrige bygninger, hvilket danner en lille, smal gård med bænke m.m. Ejendommen 21-27 er ejet af Foreningen af 1865 til opførsel af billige arbejderboliger.

Nr. 29, 31, 33: Opført af Københavns Skipperforening i 1928. Over indgangsdøren til nr. 31 er der et relief af kaptajn Claus Børnsen, stiftelsens grundlægger i 1858. Over indgangsdørene er der træsnit med maritime symboler, bl.a. et anker.

Nr. 30-34: Her lå tidligere Den Evige Tilbedelsesstiftelse.

Nr. 35 og 37: Her ligger andelsforeningen Sct. Kjeldsgården.

Eksterne henvisninger

Noter 

Gader på Østerbro
Axel V. Preno

Axel Valdemar Preno (født Pedersen 8. november 1897 i København-9. september 1971 i Valby i København) var en dansk fodboldspiller.

Preno spillede på KB's hold med hvilket, han vandt det danske mesterskab 1918 og 1922.
Han spillede i perioden 1922-1923 to landskampe for Danmark. Han debuterede mod på Tjekkoslovakiet i Idrætsparken 1922.
Han spillede også sin anden og sidste landskamp mod Tjekkoslovakiet 1923 i Sparta-Letná i Prag.

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra Kjøbenhavns Boldklub
Personer fra København
Śleszowice

Śleszowice – er en landsby ved Tarnawkaåen i Beskiderne i det sydlige Polen i voivodskabet małopolskie. Landsbyen ligger i Zembrzyce Kommune som hører til Sucha Beskidzka powiat.

Historie

Śleszowice var grundlagt muligvis allerede i den anden halvdel af 1300-tallet. På dette tidspunkt dukker der i dokumenter navnet Jan Szaszko fra Sleszowice op. Andre dokumenter af senere dato nævner landsbyen under navn Slechowycze. Śleszowice var på dette tidspunkt en kongelig landsby underlagt Barwałd Slot. I midten af 1400-tallet hørte landsbyen til Wadowice Sogn, og senere til Mucharz Sogn. I årene 1772-1918 var landsbyen en del af det østrigske Galicien. Fra 1867 hørte landsbyen under Wadowice Herred. I 1890’erne havde Śleszowice 133 huse med 879 beboere, heraf 349 mænd og 480 kvinder. I landsbyen var der et savværk og  fem kroer. Øvre del af Śleszowice var i besiddelese af Gabrysiewicz familien, mens den nedre del af landsbyen tilhørte familien Mehl.

I slutningen af 1800- og i begyndelsen af 1900-tallet udvandrede flere af beboerne til USA. I 1939 var landsbyen besat af tyske tropper og indlemmet i det Tredje Rige (grænsen til Generalguvernementet lå på Skawafloden øst for landsbyen). Unden 2. verdenskrig har tyskerne deporteret de fleste beboerne i landsbyen til koncentrations- og arbejdslejre i Tyskland. På samme tidspunkt blev Śleszowice koloniseret af tyske indvandrere fra Østeuropa som overtog polske huse. I årene 1945-1975 hørte landsbyen til Kraków Amt, senere frem til 1998 til Bielsko-Biała Amt. I 1981 har man påbegyndt bygningen af en kirke i Śleszowice. Den blev færdig i 1986 og Śleszowice blev til et af Mucharz uafhængig sogn.

Seværdigheder

Kapellet fra 1749 – her den 17. maj 1959 havde beboere holdt et møde med daværende biskop af Kraków, Karol Wojtyła, den senere pave Johannes Paul 2.
Kapellet fra 1847 – her findes en værdifuld Jomfru Marias figur fra midten af 1400-tallet.
Plutówka huset – et stort landsbyhus af lærketræ med veranda. Bygget i mellemkrigsperiode af Ludwik Gałuszka.

Kilder 
 Bolesław Marczewski: Powiat wadowicki pod względem geograficznym, statystycznym i historycznym, Kraków 1897

Eksterne henvisninger 

 Hjemmeside om Śleszowice  (på polsk)

Landsbyer i Polen
Aage Hans Peter Jørgensen

Aage Hans Peter Jørgensen (2. december 1903 på Frederiksberg i København-2. januar 1967 på Frederiksberg i København) var en dansk fodboldspiller.

Jørgensen spillede på KB’s hold som han vandt det danske mesterskab 1922 og 1925.
Han spillede i perioden 1923-1929 syv landskampe for Danmark. Han debuterede mod på Sverige i Stockholm Stadion i Stockholm 1923.
Han spillede også sin sidste landskamp mod Norge 1929 i Idrætsparken.

Fodboldspillere fra Danmark
Fodboldlandsholdsspillere fra Danmark
Fodboldspillere fra Kjøbenhavns Boldklub
Personer fra København
Personer fra Frederiksberg
Borgervænget

Borgervænget er gade på Østerbro i København. Den begynder ved Hans Knudsens Plads mod vest og går til et hjørne af Kildevældsparken, hvor den drejer mod nord og ender i et område med flere børneinstitutioner. Tidligere havde gaden også en anden del længere mod øst, der imidlertid blev omdøbt til Sibeliusgade i 2016.

Gaden er en lidt diffus sammensætning af en lang allé og forskellige stikveje til områder med børneinstitutioner, herunder en langs med et af Arrivas garageanlæg for busser. En skyggefuld sti markerer Borgervængets østligste stykke. Her ligger der forskellige beboelseshuse, der vender bagsiden ud mod gaden, så formelt set har ingen af dem adresse på Borgervænget, men på Vognmandsmarken (Kommunefunktionærernes Boligforening). Her finder man også Afspændingspædagogernes Aftenskole (APA) samt hovedsædet for firmaet Sahva og andre kontorer.

Historie 
Borgervænget har sit navn fra 1921 efter Borgervangen, som var navnet på området mellem Lyngbyvej, Østerbrogade, Jagtvej og Vognmandsmarken. Her kunne Københavns forskellige borgere leje dyrkningen på området. Det kunne også lejes til græsning af heste og kvæg. Navnet kendes tilbage fra 1600-tallet, herefter synes navnet Bryggervangen at have overtaget.

Før 1921 hed gaden Langs Frihavnsbanen efter godsbanen mellem Nørrebro og Frihavnen, der blev anlagt i 1894. I 1931 blev Frihavnsbanen flyttet lidt mod nord og lagt sammen med sporene på Nørrebro-Hellerup-banen, så trafikanterne på Lyngbyvejen slap for to overskæringer tæt på hinanden.

Indtil 2016 havde Borgervænget også en østlig del mellem garageanlægget og Østerbrogade ved Svanemøllen Station. Garageanlægget havde imidlertid sammen med Kildevældsparken i mange år medført, at der ikke havde været nogen direkte forbindelse mellem de to dele. Det betød at gaden ikke kunne leve adressebekendtgørelsen, der kræver at et gadenavn gælder for et sammenhængende færdselsareal. På den baggrund besluttede Københavns Kommunes Teknik- og Miljøudvalget efter indstilling fra Vejnavnenævnet, at den østlige del af gaden skulle skifte navn til Sibeliusgade med virkning fra 1. juni 2016.

Eksterne henvisninger

Noter 

Gader på Østerbro
Erik Eriksen (fodboldspiller)

Erik Alfred Eriksen (28. februar 1904 på Frederiksberg i København-8. januar 1982 i Vanløse i København ) var en dansk fodboldspiller.

Eriksen spillede på KB’s hold som han vandt det danske mesterskab 1925 og 1932.
Han spillede i juni 1929 to landskampe for Danmark. Han debuterede, som spiller nummer 100 på landsholdet, mod på Sverige på Slottskogvallen i Gøteborg og spillede sin anden og sidste landskamp mod Norge ugen efter i Idrætsparken.

Fodboldspillere fra Danmark
Fodboldlandsholdsspillere fra Danmark
Fodboldspillere fra Kjøbenhavns Boldklub
Personer fra København
Personer fra Frederiksberg
Borgmester Jensens Allé

Borgmester Jensens Allé er en ca. 700 meter lang vej på Østerbro i København. Alleen begynder ved Jagtvej nær krydset Jagtvej/Østerbrogade og fortsætter til Serridslevvej ved Fælledparken. Indtil 2009 fortsatte den en stykke ind i Fælledparken, men blev afkortet til fordel for nogle fodboldbaner med kunstgræs.

Den lille trekantede plads ved Jagtvej, som består af græsbeklædte beskyttelsesrum, træer og en bænk, fik i 2009 navnet Lilly Helveg Petersens Plads efter den markante sporvejsborgmester, Lilly Helveg Petersen.

Alleen har navn efter borgmester Jens Jensen (1859-1928). Det er et præcist valg af navn, for den gamle finansborgmester var primusmotor i anlæggelsen af Fælledparken i begyndelsen af 1900-tallet. Han spillede også en betydningsfuld rolle i projekteringen af den nærliggende Idrætspark. Jens Jensen var formand for De Samvirkende Fagforbund (nutidens LO) og uddannet malersvend. Han blev valgt som Københavns første socialdemokratiske borgmester i 1903, og i 1924 blev han overpræsident i København. Da han døde i 1928, blev den da navnløse promenadevej gennem Fælledparken opkaldt efter ham.
Der findes et tåget fotografi af borgmester Jensen, der planter det første træ i Fælledparken den 27. april 1909. Den højtidelige handling foregik i Amorparken.

Gaden har allétræer. Den er spærret for trafik halvvejs og der er derfor ikke megen trafik.

Langs den sydlige side af Borgmester Jensens Allé lå tidligere gardehusarernes atletikbane.
Sydsiden af alleen er domineret af fire store karrébebyggelser, hver med to-tre opgange ud mod alleen. De to mod Jagtvej – er af ældre dato, og de to mod Fælledparken er af nyere dato. Det ældste etagebyggeri omkring Borgmester Jensens Allé stod færdigt omkring 1935.

Midtvejs på alleen ligger Ove Rodes Plads, der er opkaldt efter den radikale politiker Ove Rode (1867-1933), som er hyldet med et monument på pladsen. Lige ud til den lille plads ligger det hus, som statsminister Thorvald Stauning boede i, da han i en sen nattetime fik hevet Kanslergadeforliget i land. Adressen var oprindeligt Kanslergade 10, men da interessen for stedet blev for voldsom, beskyttede man beboerne mod al for megen nysgerrighed, og ændret adressen til Ove Rodes Plads nr. 1. Stauning boede på 1. sal.

I nr. 1 lå i 1950'erne Østerbro Gymnastik Institut og en danseskole og i nr. 5 ”Svensk Sygegymnastikforening Klinik”. Samtidig holdt Hjemmeværnet til i nr. 19. Man finder i vejviseren forbavsende mange revisorer i gaden. Det er tydeligvis det bedre borgerskab, man finder i gadens lejligheder.

Eksterne henvisninger

Noter 

Gader på Østerbro
University College London

University College London (UCL) er det ældste universitet i London. Universitet har studerende fra mere end 140 lande. University College London er en del af universitetssammenslutningen University of London.

University College London er et af de mest prestigefyldte britiske universiteter. Der er 26 Nobelpris-vindere blandt UCL's nuværende og tidligere studerende og personale.

Historie 
University College London er grundlagt i 1826 og er dermed det første universitet grundlagt i London. University College London er også det første universitet i England der på helt sekulær basis optog studerende uanset deres religion, og det første til at optage kvinder på lige fod med mænd. UCL er et af de to stiftende kollegier på University of London.

Alumni tilknyttet University College London 
 Alexander Graham Bell
 Mahatma Gandhi
 Rabindranath Tagore
 G.K. Chesterton

Eksterne henvisninger 

 University College London's hjemmeside: www.ucl.ac.uk

Noter 

Universiteter i Storbritannien
Etableret i 1826
Bygninger, konstruktioner og anlæg i London
University of London
The Danish Way to Rock

"The Danish Way to Rock" er en sang skrevet af Nephew som den officielle slagsang til Danmarks fodboldlandshold i forbindelse med VM-slutrunden i fodbold 2010 i Sydafrika. Sangen er indspillet af Nephew sammen med en række af spillerne på landsholdet.

Fodboldsange
Danmarks fodboldlandshold
Singler fra 2010
Nummer-et hits i Danmark
Alf Olsen

Alf Aage Olsen (3. september 1893 på Frederiksberg i København – 18. august 1976 på Frederiksberg Hospital) var en dansk fodboldspiller.

Alf Olsen startede karieren i B.93 og kom i 1917 til KB's hold, med hvem han vandt det danske mesterskab 1925. Han afsluttede karrieren i Fremad Amager, hvor han spillede fra efteråret 1925.
Han spillede i perioden 1912-1926 19 landskampe for Danmark og scorede 8 mål. Han debuterede allerede 1912, mens han spillede i B.93, mod Tyskland i Idrætsparken og scorede i kampen sit første landsholdsmål efter 55 minutter. Efter denne kamp skulle der gå næsten fem år, inden han fik sin anden landskamp, hvorefter han var mere eller mindre fast mand på holdet i næsten ti år og deltog ved OL i Antwerpen 1920. Han spillede sin sidste landskamp 1926 mod Sverige i Idrætsparken.

Alf Olsen boede i Vanløse i København ved sin død 1976.

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra B.93
Fodboldspillere fra Kjøbenhavns Boldklub
Fodboldspillere fra Fremad Amager
Personer fra Frederiksberg